El Departament de Cultura vol donar a conèixer i implementar el mètode Re-Org entre els museus catalans.
Segons estimacions recents, al món hi ha uns 55.000 museus i es calcula que el 95% dels objectes que custodien aquests equipaments es troba als espais de reserva, fora de la mirada pública.
Per la seva part, l' ICCROM (International Centre for the Study of the Preservation and Restoration of Cultural Property) estima que només un 40% d'aquests magatzems es troben en bones condicions: "[...] massa sovint les col·leccions en magatzems estan en perill.
Congestionades i desorganitzades, amb freqüència no es tenen en compte i s'acaben degradant.
Aquest problema, desconegut per a molts responsables, es fa cada cop més difícil de resoldre per als museus, que hi han de fer front amb recursos insuficients".
Per ajudar a solucionar aquesta problemàtica, l'ICCROM i la UNESCO van posar en marxa l'any 2011 el mètode Re-Org, revisat i actualitzat en col·laboració amb el Canadian Conservation Institute (CCI), i que ja s'ha aplicat amb èxit en 87 museus de 27 països de tot el món.
El Re-Org està pensat per acompanyar pas a pas en el procés de reorganitzar l'espai de reserva, de manera que sigui senzill i adaptable a tot tipus de col·leccions.
Prioritza el reaprofitament dels recursos existents i dona molta importància al treball en equip.
Amb l'objectiu de donar a conèixer i implementar el mètode Re-Org entre els museus catalans, l'any 2019 el Departament de Cultura va signar un acord de col·laboració amb l'ICCROM.
En el marc d'aquest desplegament s'inclou:
L'any 2019 es va fer la traducció del manual al català i es va realitzar el primer workshop a la Biblioteca-Museu Víctor Balaguer de Vilanova i la Geltrú.
En aquest curs, impartit per Gaël de Guichen com a professor amb el suport de dos mentors locals, un del MNAC i un del Centre de Restauració de Béns Mobles de Catalunya (CRBMC), hi van participar 21 professionals dels museus de les diferents demarcacions, així com tècnics de l' Institut de Cultura de Barcelona (ICUB) i de la Xarxa de Museus Locals de la Diputació de Barcelona.
L'objectiu principal d'aquest primer curs va ser formar als professionals que donaran suport en el desenvolupament del mètode per tot el territori.
Aquest workshop s'ha organitzat en dues parts.
La primera, realitzada durant el mes de desembre de 2019, ha servit per dur a terme les fases 1, 2 i 3 del mètode.
Durant la primavera de 2020 es farà la segona part de la formació per aplicar la fase 4 o reorganització física de les reserves del museu.
Paral·lelament, aquest 2020 les xarxes territorials de museus començaran a treballar per implantar el Re-Org, adaptant-lo a les característiques dels museus del territori.
El desplegament del Re-Org Catalunya es realitza sota la direcció tècnica del CRBMC, amb la col·laboració del MNAC, i a través de les xarxes territorials de museus.
Aquesta acció s'emmarca en l'estratègia de conservació preventiva que preveu l'objectiu 4.5 del Pla de Museus de Catalunya i que s'està implementant seguint les propostes d'actuació elaborades per la Comissió tècnica del Programa de conservació preventiva i reserves.
Mètode per reorganitzar els espais de reserva dels museus.